पहले जहां भारतीय गृहिणी अपने घर से एक प्रकार का दिली लगाव रखती थी वहां घर अब उसके लिए केवल अपने भोग और आराम का साधन रह गया है। घर की सुन्दरता और व्यवस्था से भी उसे अब बहुत ज्यादा लेना-देना नहीं है। यह काम भी अब वह यथासंभव नौकरों से करवाना चाहती है। अपने समय को वह अब तरह तरह के मनोरंजनों में बिताना चाहती है। उसका मन अब टीवी पर आने वाले धारावाहिकों में ,मोबाइल पर की जाने वाली गपशप में और व्हाट्सएप के द्वारा भेजी जा सकने वाली चटपटी-मजेदार चीजों में अटका रहता है। बनाव- श्रृंगार के नवीनतम साधनों की जानकारी, महंगे आभूषण, वस्त्र, किटी पार्टियां, तफरीह के लिए महंगी देश-विदेश-यात्राएं अब हमारी अधिकांश मध्यवर्गीय स्त्रियों की कामनाओं का हिस्सा बन चुके हैं। पश्चिमी यौन-नैतिकता के अन्धानुकरण और संदेशवाहन के नवीनतम साधनों की बदौलत किसी से भी संपर्क की नई और पहले अकल्पनीय संभावनाओं के चलते दाम्पत्य-संबंधों की हमारी पारंपरिक नैतिकता पर भी आज तरह तरह के खतरे मंडराने लगे हैं।